ระเบียบคณะกรรมการคุ้มครองผู้บริโภคว่าด้วยหลักเกณฑ์การปฏิบัติหน้าที่ของพนักงานเจ้าหน้าที่ตามมาตรา 5 วรรคหนึ่ง (1)แห่งพระราชบัญญัติคุ้มครองผู้บริโภค พ.ศ. 2522พ.ศ. 2560------------------------------------------------- โดยที่มาตรา 5 วรรคหนึ่ง (1) แห่งพระราชบัญญัติคุ้มครองผู้บริโภค พ.ศ. 2522 กําหนดให้พนักงานเจ้าหน้าที่มีอํานาจในการนับ ชั่ง ตวง วัด ตรวจสินค้า และเก็บหรือนําสินค้าในปริมาณพอสมควรไปเป็นตัวอย่างเพื่อทํา การทดสอบโดยไม่ต้องชําระราคาสินค้านั้น ทั้งนี้ ตามหลักเกณฑ์ที่คณะกรรมการกําหนด เพื่อให้การกําหนดหลักเกณฑ์การปฏิบัติหน้าที่ของพนักงานเจ้าหน้าที่ตามกฎหมายว่าด้วยการคุ้มครองผู้บริโภคเป็นไปด้วยความเรียบร้อย ถูกต้อง เหมาะสม ฉะนั้น อาศัยอํานาจตามความในมาตรา 5 วรรคหนึ่ง (1) และมาตรา 10 วรรคหนึ่ง (10) แห่งพระราชบัญญัติคุ้มครองผู้บริโภค พ.ศ. 2522 คณะกรรมการคุ้มครองผู้บริโภคจึงออกระเบียบ ว่าด้วยหลักเกณฑ์การปฏิบัติหน้าที่ของพนักงานเจ้าหน้าที่ ตามมาตรา 5 วรรคหนึ่ง (1) แห่งพระราชบัญญัติคุ้มครองผู้บริโภค พ.ศ. 2522 พ.ศ. 2560 ไว้ ดังต่อไปนี้ข้อ ๑ ระเบียบนี้เรียกว่า "ระเบียบคณะกรรมการคุ้มครองผู้บริโภค ว่าด้วยหลักเกณฑ์การปฏิบัติหน้าที่ของพนักงานเจ้าหน้าที่ตามมาตรา 5 วรรคหนึ่ง (1) แห่งพระราชบัญญัติคุ้มครองผู้บริโภค พ.ศ. 2522 พ.ศ. 2560"ข้อ ๒ ระเบียบนี้ให้ใช้บังคับตั้งแต่วันประกาศในราชกิจจานุเบกษาเป็นต้นไปข้อ ๓ ในระเบียบนี้ "นับ" หมายความว่า การกระทําด้วยประการใด ๆ เพื่อทําให้ทราบจํานวนสินค้า "ชั่ง" หมายความว่า การกระทําเพื่อให้รู้ถึงน้ําหนักสินค้าโดยใช้เครื่องชั่ง "ตวง" หมายความว่า การกระทําเพื่อให้ทราบจํานวนหรือปริมาณสินค้าโดยใช้เครื่องมือที่มีลักษณะเป็นภาชนะสําหรับใช้ตวง "วัด" หมายความว่า การกระทําใด ๆ เพื่อให้ทราบขนาดหรือปริมาณสินค้า "ผู้ประกอบธุรกิจ" หมายความว่า ผู้ขาย ผู้ผลิตเพื่อขาย ผู้สั่งหรือนําเข้ามาในราชอาณาจักรเพื่อขายหรือผู้ซื้อเพื่อขายต่อซึ่งสินค้า หรือผู้ให้บริการ และหมายความรวมถึงผู้ประกอบกิจการโฆษณาด้วย "สินค้า" หมายความว่า สิ่งของที่ผลิตหรือมีไว้เพื่อขาย "พนักงานเจ้าหน้าที่" หมายความว่า ผู้ซึ่งนายกรัฐมนตรีแต่งตั้งให้ปฏิบัติการตามพระราชบัญญัติคุ้มครองผู้บริโภค พ.ศ. 2522 "ผู้บังคับบัญชา" หมายความว่า เลขาธิการคณะกรรมการคุ้มครองผู้บริโภค หรือผู้ซึ่งเลขาธิการคณะกรรมการคุ้มครองผู้บริโภคมอบหมายข้อ ๔ ในการปฏิบัติหน้าที่ ให้พนักงานเจ้าหน้าที่ดําเนินการนับ ชั่ง ตวง วัด ตรวจสินค้าตามหลักเกณฑ์ ดังนี้ (1) ในการปฏิบัติหน้าที่ ให้พนักงานเจ้าหน้าที่แสดงตน โดยแสดงบัตรประจําตัวพนักงานเจ้าหน้าที่ ต่อผู้ประกอบธุรกิจก่อนที่จะทําการนับ ชั่ง ตวง วัด ตรวจสินค้า หรือต่อผู้ครอบครองสถานที่ก่อนที่จะเข้าไปปฏิบัติหน้าที่ดังกล่าว ทั้งนี้ ต้องทําการตรวจต่อหน้าบุคคลดังกล่าวด้วย หากไม่สามารถกระทําการดังกล่าวต่อหน้าบุคคลนั้น ให้พนักงานเจ้าหน้าที่กระทําการต่อหน้าบุคคลอื่นอย่างน้อยสองคน ซึ่งพนักงานเจ้าหน้าที่ได้ร้องขอมาเป็นพยาน (2) ให้ตรวจตามประเภทสินค้าทั่วไปที่มีการซื้อขายหรือที่มีการโฆษณาหรือมีการแสดงฉลากหรือสินค้าที่อาจเป็นอันตรายแก่ผู้บริโภค ทั้งนี้ ตามพระราชบัญญัติคุ้มครองผู้บริโภค พ.ศ. 2522 และที่แก้ไขเพิ่มเติม (3) ให้พนักงานเจ้าหน้าที่บันทึกการนับ ชั่ง ตวง วัด ตรวจสินค้า ไว้ในบันทึกการปฏิบัติหน้าที่ ตามมาตรา 5 วรรคหนึ่ง (1) ตามแบบ พ. 1 ท้ายระเบียบนี้ หลังปฏิบัติหน้าที่ดังกล่าว โดยให้ผู้ประกอบธุรกิจ ลงลายมือชื่อรับทราบ หากผู้ประกอบธุรกิจไม่ยอมลงลายมือชื่อก็ให้บันทึกไว้ข้อ ๕ ในการปฏิบัติหน้าที่ให้พนักงานเจ้าหน้าที่ดําเนินการเก็บตัวอย่างสินค้าเพื่อทําการทดสอบ โดยไม่ต้องชําระราคา ตามหลักเกณฑ์ ดังนี้ (1) ให้พนักงานเจ้าหน้าที่ทําการเก็บหรือนําสินค้าไปเป็นตัวอย่างเพื่อทดสอบในปริมาณที่คาดว่าจะเพียงพอต่อการทดสอบ และทดสอบด้วยตนเองหรือจัดส่งสินค้านั้นไปทดสอบที่หน่วยงานทดสอบของรัฐหรือเอกชนที่รัฐให้การรับรองเป็นหน่วยทดสอบแล้วแต่กรณี โดยให้จัดส่งสินค้านั้นไปทดสอบภายในเจ็ดวันนับแต่วันที่ได้ดําเนินการจัดเก็บตัวอย่างดังกล่าว ทั้งนี้ ให้พนักงานเจ้าหน้าที่บันทึกการเก็บสินค้าดังกล่าวไว้ในบันทึกบัญชีหรือทะเบียนควบคุมการเก็บสินค้าตามแบบ พ. 2 ท้ายระเบียบนี้ และให้ผู้ประกอบธุรกิจลงลายมือชื่อยินยอม หากผู้ประกอบธุรกิจไม่ยินยอมลงลายมือชื่อก็ให้บันทึกไว้ (2) กรณีเห็นว่าสินค้าใดที่จะเก็บไปเป็นตัวอย่างเพื่อทดสอบเป็นของเสียง่ายหรือหากเก็บไว้จะเป็นการเสี่ยงต่อความเสียหายหรือมีค่าใช้จ่ายหรือยากต่อการขนย้ายให้พนักงานเจ้าหน้าที่ดําเนินการ ดังนี้ (2.1) ทําเครื่องหมายสัญลักษณ์ลงในหีบห่อหรือภาชนะบรรจุสินค้านั้น (2.2) ถ่ายภาพสินค้านั้นไว้แทนการเก็บสินค้านั้น (2.3) บันทึกชนิดและจํานวนสินค้าว่าอยู่ในสภาพใดและเก็บไว้ในสถานที่ใด (2.4) ให้บันทึกกรณี 2.1 หรือ 2.2 หรือ 2.3 แต่ละกรณีลงไว้ในแบบ พ. 2 ที่สํานักงานคณะกรรมการคุ้มครองผู้บริโภคกําหนดท้ายระเบียบนี้ (3) กรณีเห็นว่าสินค้าใดที่จะเก็บไปเป็นตัวอย่างเพื่อทดสอบเป็นสินค้าที่อาจเป็นอันตรายแก่ผู้บริโภค ให้พนักงานเจ้าหน้าที่รายงานผู้บังคับบัญชาพิจารณาเสนอสินค้านั้นต่อคณะกรรมการคุ้มครองผู้บริโภคเพื่อพิจารณาใช้อํานาจตามมาตรา 36 แห่งพระราชบัญญัติคุ้มครองผู้บริโภค พ.ศ. 2522 และที่แก้ไขเพิ่มเติมข้อ ๖ กรณีเห็นควรจําหน่ายสินค้าใดที่มิได้เป็นสินค้าที่อาจเป็นอันตรายแก่ผู้บริโภคตามข้อ 5 (3) ออกจากสารบบเมื่อปฏิบัติหน้าที่ดังกล่าวเสร็จแล้ว ให้พนักงานเจ้าหน้าที่เสนอความเห็นวิธีการจําหน่ายสินค้านั้นออกจากสารบบด้วยการส่งคืนหรือทําลาย แล้วแต่กรณี ต่อผู้บังคับบัญชาเพื่อพิจารณาอนุมัติก่อนที่ตนจะดําเนินการดังกล่าว ทั้งนี้ ให้พนักงานเจ้าหน้าที่บันทึกการจําหน่ายสินค้าออกจากระบบตามแบบ พ. 3 ท้ายระเบียบนี้ข้อ ๗ ในการปฏิบัติหน้าที่ตามข้อ 4 ข้อ 5 หรือข้อ 6 แล้วแต่กรณี หากพบว่ามีปัญหาที่ระเบียบนี้มิได้กําหนดไว้ ให้พนักงานเจ้าหน้าที่รายงานต่อผู้บังคับบัญชาเป็นผู้พิจารณาวินิจฉัยและรายงานให้คณะกรรมการคุ้มครองผู้บริโภคทราบข้อ ๘ ให้พนักงานเจ้าหน้าที่รายงานผลการปฏิบัติงานตามหลักเกณฑ์การปฏิบัติหน้าที่ตามระเบียบนี้ เป็นหนังสือต่อผู้บังคับบัญชาภายในเจ็ดวันนับแต่วันที่ดําเนินการเสร็จสิ้น เว้นแต่ในกรณีมีภารกิจต่อเนื่องที่ไม่อาจรายงานได้ในเวลาที่กําหนด ก็ให้รายงานเมื่อเสร็จสิ้นภารกิจนั้นโดยเร็วที่สุดผู้มีอํานาจลงนาม - ประกาศ ณ วันที่ 27 กรกฎาคม พ.ศ. 2560 ออมสิน ชีวะพฤกษ์ รัฐมนตรีประจําสํานักนายกรัฐมนตรี ประธานกรรมการคุ้มครองผู้บริโภค